Hoër brandstofpryse jaag produksiekoste op in MaartFoto ter illustrasie. Foto: Christopher Burns/Unsplash.com Volgens Statistieke Suid-Afrika het gemiddelde produsentepryse, gemeet aan die produsenteprysindeks (PPI) met sowat 6,2% in Maart 2019 gestyg – dié koers was 4,7% in Februarie. Hierdie relatiewe skerp styging word in die grafiek hieronder aangedui. Die inflasiekoers vir produsentepryse – ŉ aanduiding van die jaar-tot-jaar-stygings van produksiekoste – word met ŉ wit lyn aangedui. Hoewel hierdie vorm van prysinflasie in sigself meer wisselvallig as verbruikersprysinflasie (VPI) is, en nog nie by onlangse hoogtepunte is nie, is die styging in Maart 2019 wel opmerklik. Die Buro vir Ekonomiese Ondersoek (BEO) se weeklikse opsomming meen dit was grootliks vanweë skerp brandstofprysverhogings dat hierdie pryse by die fabriekshek so opgejaag is. Die BEO verwag egter dat PPI-inflasie in April en Mei 2019 – weer eens grootliks te danke aan brandstofprysverhogings – nog verder kan versnel. Sulke stygings plaas uiteraard ondernemings se bedryfsmarges onder druk. Grafiek: Sakeliga